  Анжелика Тихонова корреспондент 16-тӥ толсуре Ижкарын Калыкъёслэн эшъяськон юртазы пинал нылашъёслы чеберлыкъя но устолыкъя «Чеберинка» нырысетӥ йӧскалык конкурслэн финалэз ортчиз. Ужрадэ ивортодэтъя «Удмуртия» агентстволэн корреспондентэз но вуылӥз. «Чеберинкалэн» финалаз шаерысьтымы 14 нылашъёс пыриськизы. Соос арлыдъя куинь категориосын ӵошатскизы: 6-9 аресъемъёс, 10-13 аресъемъёс но 14-16 аресъемъёс. Нылъёс асэнызы тодматӥзы, устолыкъя номер возьматӥзы, эко-дӥськутэн, удмурт калык костюмен дефиле ортчизы, визьсынан люкетэ пыриськизы но киужъёсынызы адӟытон радъязы. Жюрилэн ёзчиосыз арлыдъя котькуд категориысь нылашъёсты пӧртэм номинациосын пусйизы. 2020-тӥ арын «Чеберинка» нимез Якшур-Бӧдья черкогуртысь 8 аресъем Дарья Головизнина, Можгаысь 11 аресъем Анна Шумилова но Вавож ёросысь Каменной черкогуртысь 15 аресъем Софья Снигирева утӥзы Софья Снигирева конкурслы туж кема дасяськиз но юн тулкымъяськиз шуыса пусйиз. Мон понна та улонам выль вамыш, асме но кӧня ке мукетгес шӧдӥсько, кӧня ке мукет уровеньын. <…> Та конкурс бӧрсьы мон удмурт кылын гинэ табере верасько Софья Снигирева, «Чеберинка» вожвылъяськонын вормисьСофьялэн Валентина анаез юрттӥсьёссылы:школазылы, ёросысьтызы лулчеберетъя ёзэтлы но кибашлыослэн юртсылы тау кариз. Нылкышно конкурсэ пыриськись нылашъёс ваньзы ик золэсь, чебересь, мусоесь, визьмоесь, но нылзылэн вормонэзлы туж оским шуыса пусйиз. Солэн кылъёсызъя, анай-атайёс нылпизылэн быгатонэзлы котьку но оскыны кулэ. Можгаысь «Чеберинка» Анна Шумилова дышетӥсьёсызлы Зинаида Касаткиналы, Андрей Коробкинлы, эктонъя дышетӥсезлы Евгения Плехановалы, анаезлы, атаезлы, апаезлы тау кариз. Нылашлэн анаез Эльвира Шумилова нылзы ялан пӧртэм конкуръёсы пыриське шуыса вераз. Туж шумпотыса пыриським та конкурсэ. Нырысь ик милемыз вырӟытӥзы дышетӥсьёсмы. Соос милемлы котьку но оско, ми вылэ пото, милемыз вырӟыто котькытчы но соос. <…> Быгатӥм. Ӧм оске вал. Туж секыт вал. Дасяськыны туж трос кулэ вал Эльвира Шумилова, «Чеберинка» нимез утэм Анна Шумиловалэн анаезНош покчи арлыдъя категориын «Чеберинка» луэм Дарьялэн анаез Татьяна Головизнина ачиз но алигес гинэ «Чеберай» вожвылъяськонлэн финалаз пыриськиз. Соин «Чеберинкалы» дасяськыны ӟигармы но ӧй вал ини шуыса пусйиз. Нылызлы но вормыны ум, асьмемыз возьматыны мынӥськом шуыса вералляй шуиз, уго со удмурт кылын но шуггес вераське на. Но Дарья ваньзэсты ик крезен шудэменыз, ассэ возьыны быгатэменыз бордаз кыскиз. Нош конкурс сое ассэ удмуртлык пала берыктӥз. Со кылӥз, удмурт кылын верасько шуыса. Сюлмыз йыггетыны кутскиз-а, мар-а. Со шуэ: «Мама, я обязательно выучу удмуртский язык». Со кутскиз ини дышетыны. Валаны вала Татьяна Головизнина, «Чеберинка» нимез утэм Дарья Головизниналэн анаезВожвылъяськонэз радъясь Ксения Широбокова ужрад шуг-секытъёсын ке но, кызьы малпамын вал, озьы ик пӧрмиз шуыса вераз. Вань чаклам ужрадъёсты ортчытӥзы, дышетон программаенызы гинэ доразы потаны ӧз быгатэ, онлайн амалэн радъязы. Туж шумотӥськом, зэмзэ но туж зол нылъёс та «Чеберинкае» пыриськизы шуыса, та конкурс нырысьсэ ялэмын ке но. Ми уровеньзэ зол возьматыны тыршим. Нылъёс но зол дасяськемын вал Ксения Широбокова, «Чеберинка» вожвылъяськонэз радъясьСо сяна, радъясь пусйиз, таиз конкурс «Чеберай» ӵектос улсын ӧз ортчы шуыса. Сое быдэсак партнёръёсын валче радъязы. Нош азьланяз «Чеберай» но «Чеберинка» валче азинскозы. Ксения Широбоковалэн кылъёсызъя, соос черодэн кык арлы огпол радъяськозы. Вуоно арын нош ик нылашъёс вожвылъяськозы, нош ар ортчыса – нылкышноос. Вань со чеберайёс одӥг клуб кылдытозы, кудӥз нимаськоз «Чеберай». Со сяна, школа милям организовать кареммы потэ. Со сярысь али вераськонъёс мыно, радъян ужрадъёс ортчо. Ӵектос гожтӥськом. Соин ик уж трос на Ксения Широбокова, «Чеберинка» вожвылъяськонэз радъясьТодэ вайытом, «Чеберай» вожвылъяськонын вормисьёс 4-тӥ толсуре тодмо луизы.  Тегъёс: Лулчеберет Ижкар нылпиос Удмуртия удмуртъёс чеберлык Чеберай  